**

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**OPĆINA PODSTRANA**

**Općinsko vijeće**

**PREDMET:** Prijedlog Odluke o davanju u zakup poslovnog prostora u vlasništvu Općine Podstrana na adresi Kaštelančićeva 1

**PRAVNI TEMELJ:** Zakon o zakupu i kupoprodaji poslovnog prostora, Statut Općine Podstrana

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za pravne poslove i strateško upravljanje

**PREDMET: Obrazloženje prijedloga Odluke o davanju u zakup poslovnog prostora u vlasništvu Općine Podstrana na adresi Kaštelančićeva 1**

Člankom 6. stavak 2. Zakona o zakupu i kupoprodaji poslovnog prostora („Narodne novine“ broj 125/11, 64/15, 112/18) propisano je da se ugovor o zakupu poslovnog prostora sklapa bez javnog natječaja kada ga sklapaju međusobno Republika Hrvatska i jedinice lokalne i područne (regionalne) samouprave te pravne osobe u vlasništvu ili pretežitom vlasništvu Republike Hrvatske, odnosno pravne osobe u vlasništvu ili pretežitom vlasništvu jedinice lokalne i područne (regionalne) samouprave, ako je to u interesu i cilju općega, gospodarskog i socijalnog napretka njezinih građana.

Dom zdravlja Splitsko-dalmatinske županije je javna ustanova čiji je osnivač Splitsko-dalmatinska županija.

Dom zdravlja Splitsko-dalmatinske županije je u poslovnom prostoru iz prijedloga Odluke obavljao primarnu zdravstvenu zaštitu temeljem dvaju ranije sklopljenih ugovora o zakupu, od čega jedan za stomatološku ordinaciju i jedan za ordinaciju obiteljske medicine.

Obzirom da su oba ugovora istekla, a postoji interes (opći i socijalni) da se zakupni odnos nastavi za buduće razdoblje, predlaže se sklopiti jedan ugovor o zakup sa Domom zdravlja SDŽ za obavljanje poslova primarne zdravstvene zaštite kroz djelatnost obiteljske i dentalne medicine, na određeno vrijeme za razdoblje od 5 godina, te da se uvažavajući opći i socijalni interes odredi i cijena zakupa.

Slijedom navedenog, predlaže se donijeti sljedeći akt:

Na temelju članka 6. Zakona o zakupu i kupoprodaji poslovnog prostora („Narodne novine“ broj 125/11, 64/15, 112/18) i članka 30. Statuta Općine Podstrana („Službeni glasnik Općine Podstrana“ broj 07/21, 21/21, 04/23) Općinsko vijeće Općine Podstrana na 21. sjednici održanoj dana 25. listopada 2023. godine, donijelo je

**ODLUKU**

**o davanju u zakup poslovnog prostora u vlasništvu Općine Podstrana**

**na adresi Kaštelančićeva 1**

**Članak 1.**

Utvrđuje se postojanje općeg i socijalnog interesa za davanje u zakup bez natječaja poslovnog prostora u vlasništvu Općine Podstrana, smještenog u jugoistočnom dijelu prizemlja zgrade anagrafske oznake Kaštelančićeva 1 u Podstrani, čst.zem. 4277, k.o. Donja Podstrana, ustanovi „Dom zdravlja Splitsko-dalmatinske županije“ (dalje u tekstu: Zakupnik).

**Članak 2.**

Poslovni prostor iz članka 1. ove Odluke daje se u zakup radi obavljanja primarne zdravstvene zaštite kroz djelatnost obiteljske i dentalne medicine, na razdoblje od 5 godina.

Poslovni prostor iz članka 1. Ove Odluke ima 70 m2 i sastoji se od ordinacije dentalne medicine, ordinacije obiteljske medicine sa previjalištem i laboratorijem, te zajedničke čekaonice, hodnika i sanitarnog čvora.

**Članak 3.**

Ovlašćuje se općinski načelnik da samostalno odredi visinu zakupnine uvažavajući važnost dostupnosti primarne zdravstvene zaštite na području Općine Podstrana.

**Članak 4.**

Poslovni prostor iz članka 1. ove Odluke daje se u zakup u viđenom stanju. Zakupnik snosi troškove tekućeg održavanja.

Nakon prestanka zakupa Zakupnik je dužan predati prostor u stanju u kojem ga je primio.

Sva ulaganja u poslovni prostor i eventualna adaptacija istog trošak su Zakupnika, bez prava na povrat uloženog.

**Članak 5.**

Ugovorom o zakupu regulirat će se međusobna prava i obveze ugovornih strana sukladno odredbama ove Odluke i Zakona o zakupu i kupoprodaji poslovnog prostora.

**Članak 6.**

Zadužuje se Upravni odjel za pravne poslove i strateško upravljanje za izradu ugovora o zakupu poslovnog prostora.

Ovlašćuje se općinski načelnik da ugovor o zakupu poslovnog prostora javnobilježnički potvrdi (solemnizira) po javnom bilježniku.

**Članak 7.**

Ova odluka stupa na snagu osmog dana od dana objave u Službenom glasniku Općine Podstrana.

KLASA: 024-02/23-01/12 Predsjednik

URBROJ: 2181-39-01-23-05 Općinskog vijeća:

Podstrana, 25. listopada 2023.godine Zdravko Galić